“Na sy bevordering in sy eienaar se huis het dié se vrou na Josef gekyk en vir hom gesê: “Kom slaap by my.”<a – Genesis 39:7
Josef is na ŉ rukkie in Potifar se diens bevorder om sy hele huis en besigheid te bestuur. Maar dit was nie net Potifar wat sy talente raakgesien het nie, Potifar se vrou het ook vir Josef in die oog gehad. Josef was baie aantreklik en hy was goed gebou – hy was beslis iets vir die oog gewees!
Sy het die stuk van Josef se kleed vir Potifar gewys en vir hom gesê: “Kyk, hier is die bewys dat Josef saam met my probeer slaap het.” Soos enige goeie man het Potifar sy vrou geglo en Josef in die tronk laat stop.
Wanneer ŉ man aangetrokke is tot ŉ vrou saam met wie hy werk en dit onderdruk, is hy net besig om dit tydelik te ignoreer en gaan die versoeking nooit weggaan nie. ŉ Man slaap nie saam met ŉ ander vrou omdat hy nie meer lief is vir sy vrou nie. Hy doen dit omdat hy net vir so lank die versoeking kan weerstaan en sy begeerte na die ander vrou kan onderdruk.
Moet nooit dink dat jy te geestelik is en te hoë morele waardes het om ooit aangetrokke tot ŉ ander vrou te wees nie en nooit in die versoeking sal wees om saam met haar te slaap nie. Wees eerlik met jouself, jy is ŉ man en ŉ man is nie ŉ klip nie. Jy moet hardloop wanneer versoeking al die eerste keer aan die deur kom klop want jy gaan dit nie vir te lank kan weerstaan nie.
Dis belangrik om jouself te weerhou van plekke waar jy weet jy maklik versoek gaan word. Jy moet nie naïef wees en dink jy kan dit maklik weerstaan nie, besef die gevaar van die situasie en maak dat jy wegkom!
Die navorsing is duidelik – die werksplek is ’n kombinasie van verskillende risiko-faktore wat vir baie mans seksuele versoeking kan inhou. Dit blyk egter dat seks in die werksplek eerder net ŉ one night stand is as wat dit ŉ substansiële verhouding tot gevolg het.
Dit maak sin dat die werk ŉ seksueel gelaaide plek kan wees waar die vonke gereeld spat! Maar na die seks-vonke klaar gespat het, spat daar gewoonlik ander tipe vonke wanneer die verhouding op die lappe kom. Baie vrouens wat mans by die werksplek verlei, probeer die man oortuig dat ŉ lewe saam met haar beter as met sy vrou is. As die man haar dan nie iets meer as net sy bedmaat wil maak nie en ook nie sy vrou vir haar wil los nie, raak die vrou bitter. Die een oomblik kan sy nie haar hande van hom afhou nie en die volgende oomblik maak sy sy lewe hel. Vra maar net vir Josef!